[pic] | COMISIA COMUNITĂŢILOR EUROPENE |

Bruxelles, 21.10.2008

COM(2008) 656 final

SPG+

Raport cu privire la evoluţia ratificării şi recomandările organismelor de monitorizare privind convenţiile din anexa III la Regulamentul (CE) nr. 980/2005 al Consiliului din 27 iunie 2005 de aplicare a unui sistem de preferinţe tarifare generalizate (Regulamentul SPG) în ţările cărora le-a fost acordat Regimul special de încurajare a dezvoltării durabile şi a bunei guvernări (SPG+) prin Decizia Comisiei din 21 decembrie 2005 {SEC(2008) 2647}

(prezentată de Comisie)

SPG+

Raport cu privire la evolu ţia ratificării şi recomandările organismelor de monitorizare privind convenţiile din anexa III la Regulamentul (CE) nr. 980/2005 al Consiliului din 27 iunie 2005 de aplicare a unui sistem de preferinţe tarifare generalizate (Regulamentul SPG) în ţările cărora le-a fost acordat Regimul special de încurajare a dezvoltării durabile şi a bunei guvernări (SPG+) prin Decizia Comisiei din 21 decembrie 2005 {SEC(2008) 2647}

SISTEMUL DE PREFERINŢE GENERALIZATE AL UE (SPG)

Sistemul de preferinţe tarifare generalizate al Uniunii Europene este un sistem de regimuri comerciale preferenţiale prin care UE extinde accesul preferenţial către pieţele sale pentru ţările în curs de dezvoltare. Sistemul reprezintă un instrument important al politicii comerciale a UE, care sprijină aceste ţări să reducă sărăcia, ajutându-le să genereze venit prin intermediul comerţului.

UE a adoptat SPG în urma recomandării Conferinţei Organizaţiei Naţiunilor Unite pentru Comerţ şi Dezvoltare (UNCTAD) din 1968 de a crea un „sistem de preferinţe tarifare generalizate” prin care ţările dezvoltate ar putea acorda preferinţe comerciale tuturor ţărilor în curs de dezvoltare. În sistemul OMC/GATT, SPG este reglementat prin „Decizia privind tratamentul diferenţiat şi mai favorabil, reciprocitatea şi o mai mare participare a ţărilor în curs de dezvoltare” (cunoscută sub numele de „Clauza de abilitare")

SPG al UE este un sistem generalizat, nereciproc, nediscriminatoriu de preferinţe în favoarea ţărilor în curs de dezvoltare (DEV), al cărui obiectiv este:

- Să crească veniturile din exporturi ale DEV

- Să promoveze industrializarea acestora

- Să accelereze rata de creştere economică a acestora

SPG al UE este cel mai generos dintre sistemele SPG din ţările dezvoltate. Acesta acordă fie acces cu scutire de taxe vamale, fie o reducere tarifară, pentru aproximativ 6 400 de produse importate din cele 177 de ţări şi teritorii care beneficiază de SPG.

Noul sistem SPG revizuit al UE a intrat în vigoare la 1 ianuarie 2006. Acesta este mai simplu, mai transparent şi mai stabil. Numărul de regimuri din cadrul SPG a fost redus de la cinci la trei. Reglementările sistemului general SPG au fost extinse şi la alte produse, în special în sectoarele agriculturii şi pescuitului, sectoare de interes pentru ţările în curs de dezvoltare. Perioada de aplicare a fost extinsă pentru a oferi o previzibilitate mai bună.

Un nou regim special de încurajare a dezvoltării durabile şi a bunei guvernări, „SPG +”, a fost creat pentru a veni în ajutorul ţărilor extrem de vulnerabile care au ratificat şi au pus efectiv în aplicare principalele convenţii internaţionale prind drepturile omului şi drepturile lucrătorilor, dezvoltarea durabilă şi buna guvernare. Acesta reglementează 6 400 de produse care sunt scutite de taxe în UE. Sistemul de încurajare SPG+ a intrat în vigoare prin procedură accelerată, în mod provizoriu, la 1 iulie 2005. Lista ţărilor eligibile pentru SPG+ a fost confirmată înainte de începutul lui 2006 printr-o evaluare a punerii efective în aplicare în aceste ţări a principalelor convenţii internaţionale prind drepturile omului şi drepturile lucrătorilor, buna guvernare şi mediul.

REGIMUL SPECIAL DE ÎNCURAJARE A DEZVOLTĂRII DURABILE ŞI A BUNEI GUVERNĂRI (SPG +)

În momentul întocmirii noului regim de încurajare SPG+, Comisia Europeană a avut în vedere următoarele obiective:

- să utilizeze comerţul internaţional ca pe un mijloc de stimulare a creşterii economice şi să răspundă în mod pozitiv nevoii de dezvoltare durabilă;

- să facă „SPG+” mai simplu, mai uşor de monitorizat şi mai deschis decât regimurile SPG anterioare, susţinând în acelaşi timp obiectivele UE de dezvoltare durabilă şi bună guvernare.

În acest scop, noul regim de încurajare „SPG+” este conceput pentru a veni în ajutorul ţărilor vulnerabile care au ratificat şi au pus efectiv în aplicare principalele convenţii internaţionale privind dezvoltarea durabilă, drepturile omului şi drepturile lucrătorilor şi buna guvernare. Preferinţele comerciale prevăzute de SPG+ sunt acordate unei ţări în curs de dezvoltare care a ratificat şi a pus efectiv în aplicare convenţiile enumerate în partea A din anexa III la Regulamentul (CE) nr. 980/2005 al Consiliului (Regulamentul SPG) (Convenţiile ONU privind drepturile omului şi standardele fundamentale ale OIM), precum şi cel puţin şapte din cele 11 convenţii enumerate în partea B din anexa III (dezvoltare durabilă şi bună guvernare), şi se angajează să ratifice şi să pună efectiv în aplicare până la 31 decembrie 2008 convenţiile enumerate în partea B din anexa III care nu au fost încă ratificate şi puse efectiv în aplicare.

Simplificarea SPG+ este asigurată prin alegerea criteriilor de eligibilitate pe baza ratificării şi punerii adecvate în aplicare a convenţiilor internaţionale. SPG+ este mai uşor de monitorizat deoarece există mecanisme fiabile de evaluare pentru monitorizarea punerii în aplicare a acestor convenţii. De asemenea, sistemul este mai deschis deoarece monitorizarea şi evaluarea respectării cerinţelor sistemului se bazează pe rapoarte publice şi pe observaţii din partea organizaţiilor internaţionale relevante. Cu toate acestea, trebuie luat în considerare faptul că evaluarea depinde de disponibilitatea rapoartelor care se referă la perioada considerată pentru aplicarea regulamentului.

Astfel cum prevede regulamentul SPG, Regimul special de încurajare a dezvoltării durabile şi a bunei guvernări se bazează pe conceptul integral de dezvoltare durabilă recunoscut de către convenţiile şi instrumentele internaţionale precum Declaraţia Organizaţiei Naţiunilor Unite privind dreptul la dezvoltare din 1986, Declaraţia de la Rio privind mediul şi dezvoltarea din 1992, Declaraţia OIM privind principiile şi drepturile fundamentale în muncă din 1998, Declaraţia Mileniului a Organizaţiei Naţiunilor Unite din 2000 şi Declaraţia de la Johannesburg privind dezvoltarea durabilă din 2002. În consecinţă, ţările în curs de dezvoltare care, din cauza unei lipse de diversificare şi a unei integrări insuficiente în sistemul comercial internaţional, sunt vulnerabile – aspect evaluat pe baza unor criterii obiective, menţionate mai jos – asumându-şi, în acelaşi timp, obligaţii şi responsabilităţi care decurg din ratificarea şi punerea efectivă în aplicare a principalelor convenţii internaţionale privind drepturile omului şi drepturile lucrătorilor, precum şi protecţia mediului şi buna guvernare, ar trebui să beneficieze de preferinţe tarifare suplimentare. Respectivele preferinţe sunt destinate să încurajeze creşterea economică şi, astfel, să răspundă pozitiv necesităţii de dezvoltare durabilă.

Sistemul de încurajare SPG+ a intrat în vigoare prin procedură accelerată, în mod provizoriu, la 1 iulie 2005. Prin urmare, astfel cum prevede Regulamentul SPG, ţările în curs de dezvoltare care, în momentul intrării în vigoare a Regulamentul SPG, au îndeplinit criteriile regimului special de încurajare a dezvoltării durabile şi a bunei guvernări, au beneficiat de respectivul regim din iulie 2005. În consecinţă, acestea au fost desemnate provizoriu drept beneficiarii respectivului regim. Acestea au continuat să beneficieze de respectivele preferinţe dacă, în urma prezentării unei cereri formale, Comisia a confirmat eligibilitatea acestora până la 15 decembrie 2005.

Conform criteriilor de eligibilitate pentru „SPG +”, astfel cum prevede articolul 9 alineatul (1) din Regulamentul SPG, preferinţele din cadrul regimului special de încurajare a dezvoltării durabile şi a bunei guvernări poate să se acorde unei ţări care:

- A ratificat şi a pus efectiv în aplicare convenţiile stabilite în partea A din anexa III şi

- A ratificat şi a pus efectiv în aplicare cel puţin şapte dintre convenţiile stabilite în partea B din anexa III şi

- Se angajează să ratifice şi să pună efectiv în aplicare, până la 31 decembrie 2008, convenţiile prevăzute în partea B din anexa III pe care încă nu le-a ratificat sau pus efectiv în aplicare şi

- Îşi ia angajamentul să menţină ratificarea convenţiilor şi legislaţia şi măsurile de aplicare şi acceptă ca punerea în aplicare să facă periodic obiectul unei monitorizări şi a unei examinări, în conformitate cu dispoziţiile de aplicare a convenţiilor pe care le-a ratificat şi

- Este considerată ţară vulnerabilă.

Criteriile de vulnerabilitate sunt prevăzute de articolul 9 alineatul (3) din Regulamentul SPG şi prevăd că o ţară vulnerabilă este o ţară:

- Care nu este clasificată de Banca Mondială ca ţară cu venit ridicat timp de trei ani consecutivi şi ale cărei principale cinci secţiuni ale importurilor comunitare de produse reglementate prin SPG reprezintă mai mult de 75 % din valoarea totalului importurilor reglementate prin SPG şi

- Ale cărei importuri comunitare reglementate prin SPG reprezintă mai puţin de 1 % din valoarea totală a importurilor comunitare reglementate prin SPG.

Datele utilizate pentru stabilirea vulnerabilităţii au fost cele disponibile la 1 septembrie 2004, media pe trei ani consecutivi.

SITUAŢIA ÎN APRILIE 2008

În conformitate cu articolul 9 alineatul (4) din Regulamentul SPG, Comisia urmăreşte evoluţia ratificării şi punerea în aplicare efectivă a convenţiilor enumerate în anexa III. Înainte de expirarea perioadei de aplicare a regulamentului respectiv şi în timp util pentru examinarea regulamentului următor, Comisia prezintă Consiliului un raport privind situaţia de ratificare a convenţiilor, care cuprinde recomandările formulate de organismele de monitorizare.

Prin urmare, scopul prezentului raport este de a prezenta evoluţia actuală (aprilie 2008) a ratificării şi a punerii efective în aplicare a convenţiilor enumerate în anexa III la Regulamentul SPG de către cele 15 ţări care beneficiază de regimul SPG+.

Monitorizarea şi evaluarea punerii efective în aplicare a regimului SPG+ ar trebui să se bazeze pe rezultatele mecanismelor de monitorizare stabilite sub auspiciile organizaţiilor internaţionale relevante cum ar fi ONU, OIM şi alte agenţii, precum şi pe mecanismele de monitorizare prevăzute de convenţiile respective şi făcute publice de către aceste agenţii. În acest mod se poate garanta un proces de examinare imparţial şi fără ambiguităţi. Prezenta examinare se bazează pe rapoarte întocmite de astfel de organisme între decembrie 2005 şi aprilie 2008.

Comisia a publicat la 21 decembrie 2005 o decizie care stabileşte lista ţărilor care beneficiază de SPG+[1]. Regimul de încurajare SPG+ a fost acordat, pentru perioada 2006-2008, acelor ţări care au trimis cererea formală necesară pentru a fi eligibile pentru SPG+ înainte de expirarea termenului la 31 octombrie 2005 şi au îndeplinit cerinţele prevăzute de Regulamentul SPG.

Lista cuprinde 15 ţări din:

- America Latină: patru ţări din Comunitatea Andină ( Bolivia, Columbia, Ecuador, Peru ); şase ţări din America Centrală ( Costa Rica, El Salvador[2], Guatemala, Honduras, Nicaragua, Panama ) şi Venezuela ;

- Europa de Est (Republica Moldova[3], Georgia )

- Asia (Sri Lanka, Mongolia).

A. Situaţia privind ratificarea

La aproape trei ani de când aceste ţări beneficiază de SPG+, evoluţia ratificării este următoarea:

- Toate ţările beneficiare au ratificat toate convenţiile enumerate în partea A din anexa III.

- Câteva ţări care nu au ratificat convenţiile din partea B din anexa III au iniţiat procesul de ratificare. În iulie 2005 niciuna din cele 15 ţări care beneficiază de SPG+ nu au ratificat toate cele 11 convenţii din partea B; până în aprilie 2008, zece ţări (Bolivia, Costa Rica, Ecuador, Sri Lanka, Mongolia, Nicaragua, Panama, Peru, El Salvador şi Moldova) au ratificat toate convenţiile din partea B; patru ţări (Columbia, Guatemala, Honduras şi Venezuela) au ratificat toate convenţiile cu excepţia uneia, iar Georgia mai are de ratificat două convenţii.

B. Situaţia punerii efective în aplicare

În ceea ce priveşte punerea efectivă în aplicare, recomandările organismelor de monitorizare ale OIM şi ONU, astfel cum sunt prevăzute în anexa IV la Documentul de lucru al serviciilor Comisiei care însoţeşte prezentul raport SPG+, descrie anumite deficienţe ale procesului de punere în aplicare, însă în general acestea demonstrează o situaţie satisfăcătoare.

[1] Decizia Comisiei din 21 decembrie 2005 privind lista cu ţările beneficiare care îndeplinesc condiţiile pentru un regim special de încurajare a dezvoltării durabile şi a bunei guvernări, prevăzută la articolul 26 litera (e) din Regulamentul (CE) nr. 980/2005 al Consiliului de aplicare a unui sistem de preferinţe tarifare generalizate.

[2] La data prezentării cererii din 24 octombrie 2005 de includere pe lista definitivă a ţărilor care beneficiază de SPG+, El Salvador a fost singura ţară care a invocat – astfel cum prevede Regulamentul SPG - incompatibilitatea cu constituţia sa a prevederilor incluse în convenţiile OIM nr. 87 şi 98. În septembrie 2006, această ţară a ratificat convenţiile care lipseau.

[3] La 21 ianuarie 2008, Consiliul a adoptat Regulamentul (CE) nr. 55/2008 de introducere a unor preferinţe comerciale autonome pentru Republica Moldova (denumită în continuare Moldova) şi de înlocuire a preferinţelor SPG la care Moldova avea dreptul anterior. Obligaţiile referitoare la ratificarea şi punerea efectivă în aplicare a pactelor, convenţiilor şi protocoalelor enumerate în anexa III la Regulamentul SPG au fost preluate de Regulamentul (CE) nr. 55/2008.